Mana diena 2052. gada 2.decembrī

Ir tik agrs! Mana guļamistaba vēl aizvien iegrimusi tumsā un izskatās, ka nedomā kaut ko mainīt. Paiet kāds laiciņš, kad kāds šo naksnīgo tumsu tomēr nolēmis uzveikt. Lēni un klusi atveras elektroniskie aizkari. Patiesībā man tiešām gribētos vēl drusku pagulēt, taču pa logu iespīd tik jauka saulīte, kas tā vien kā aicina - celies, šī būs jauka diena! Pieceļos. Ielecu savās siltajās čībās un lēni, vēl samiegojies, aizslīdu uz vannas istabu. Vannas istabā paveros pa logu, kur tik tiešām var sajust patīkamu dienu. Beidzot ir pārstājis snigt, viss nosnidzis balts, spīd jauka saulīte un visapkārt cilvēki tik priecīgi! Gaiss arī ir tīrs, neredz lidojam nevienu Disku. Visi sestdienās dodas prom, kur nu kurais. Arī mana ģimene aizbrauca atpūsties. Tomēr man patīk palikt šeit. Pavadīt brīvdienas savās mājās.
Dodos uz pirmo stāvu pildīt savu cilvēka pienākumu - paēst brokastis. Šoreiz šis pienākums liekas ļoti patīkams un vēders arī prasa. Tomēr pie ledusskapja mani sagaida pārsteigums. Tas ir ciet un spītīgi paziņo: [kredīts iztukšots, lūdzu papildiniet to]. Brrr... šis ar automatizēto iepirkšanos aprīkotais ledusskapis! Vienmēr aizmirstu... iemaksāšu, tomēr tagad tas man un manam vēderam neko nepalīdzēs. Paies samērā ilgs laiks, kamēr ledusskapis veiks visus pasūtījumus un tos piegādās. Nāksies iztikt ar ēdiena aizvietošanas tabletēm... es klusi nomurminu. Izskatās, ka arī mans vēders par to nav īpaši iepriecināts. Apēdu tableti - būtībā tas pats, kas paēst parastas brokastis, bet ēšanas prieku nevar izjust. Nē! Tas nav tas.
Dodos aprunāties ar savu mākslīgo intelektu. Šādas sarunas parasti ir ļoti noderīgas. M.I. man pastāsta visus jaunumus un ziņas. Šis mazais M.I. mūsdienās ir kļuvis par vienu no lielākajiem palīgiem. Pēc pusstundas garas sarunas esmu kļuvis mazdrusciņ gudrāks. Esmu uzzinājis, ka atkal ir notikusi kāda lidojošā Diska avārija (pats esmu sācis lietot lidojošo Disku automašīnas vietā, tas ir stipri atvieglojis manu dzīvi. Bet vai tas ir droši?). Otrā ziņa ir par kļūdu, kas atrasta izglītības tīklā. Kopš tika ieviesta virtuālo skolu sistēma (mācības notiek mājās izmantojot tīklu), tur itin bieži kas noiet greizi. Vispār es neatbalstu šo sistēmu. Tā stipri samazina bērnu komunicēšanos vienam ar otru. Tā ir mūsdienu problēma. Trešā ziņa ir visaizraujošākā. Zinātniekiem jau sesto reizi ir izdevies sazināties ar kādu planētu, kādā attālā galaktikā. Ir noskaidrots, ka tik tiešām uz šīs planētas mīt saprātīgas būtnes. Šoreiz no planētas ir saņemta ļoti dīvaina un gara ciparu kombinācija. Zinātnieki to pēta. Jā, šī tik tiešām ir vareni interesanta diena.
Dodos uz savu dzīvojamo istabu, lai nodotos pilnīgai atpūtai. Ieslēdzu SEA THEME. Sāk pūst silts vējiņš, parādās viļņi, var sajust sāļo smaržu. Vienā mirklī istaba ir pārvērtusies jūrmalā. Ja nu ne pārvērtusies, tad SEA THEME vismaz veiksmīgi šo jūrmalu nosimulē. Šīs istabu tēmas ir viens no maniem mīļākajiem atpūtas veidiem. Tās darbojas izmantojot 3D hologrammu un smaržu izplatīšanu. Tik tiešām veiksmīgs izgudrojums! Ar šādu THEME vari jebkurā brīdī savu māju pārvērst brīnumā: jūra, debesis, kāda vientuļa sala, mežs un vēl daudz kas cits. Vai nav skaisti? Tā nu es atpūšoties noguļu še vairākas stundas. Tikmēr mans M.A. dodas iepirkt ēdamo pusdienām, jo mana leduskaste vēl neko nav pasūtījusi.
Saņēmu ziņojumu, ka man esot jāierodas saņemt paciņu. Es zināju gan kas šī par paciņu. Biju pasūtījis trīs jaunas istabas THEMES, kā arī divas 3D filmas. 3D filmas princips bija tāds pats, kā THEMAI. Tikai THEMAS vietā rāda filmu. Ļoti sapriecājies un devos saņemt šo paciņu. Uzvilku savu apsildāmo ziemas ietērpu un devos uz Disku. Iekāpu Diskā un uzspiedu pogu pasts. Atvērās lūka un mans "zvaigžņu kuģis" aizšāvās uz pastu (jāpiemin, ka šo Disku būšana bija stipri attīstījusies, lielie Diski spēja veikt ceļojumu no Latvijas līdz Amerikai apmēram 10 minūtēs). Visa gaisa stūrēšana bija automatizēta un notika ļoti ātri. Tikpat ātri es atgriezos mājās, nu jau ar paciņu rokās. Manas prombūtnes laikā, mājup bija atgriezies M.I. Viņš bija iepircis visu pusdienām. Kā arī bija parūpējies par to, lai pusdienas būtu gatavas.
Pēc riktīgas paēšanas, kurā var izjust ēšanu devos pētīt savu nupat nopirkto mantību. Tālu es netiku, jo visā mājā pazuda elektrība. Nu, bet, protams! Arī tur es biju piemirsis iemaksāt. Devos veikt maksājumu pats, jo M.I. bija nodevies grāmatu lasīšanai - mani priecēja tas, ka viņš pats attīstījās un izglītojās. Tomēr dīvaini ar to elektrību jau ir. Cilvēks, kurš izgudroja lidojošos Diskus, izgudroja arī ģeneratoru, kurš ražoja elektrību neizmantojot nekādus resursus (mūžīgais ģenerators). Tomēr kaut kāda firma to visu pārpirka, tagad mums cilvēciņiem par šo mašīnu lietošanu jāmaksā nauda. Lai gan es ar to visu esmu ļoti apmierināts, jo jāmaksā ir tik tiešām maza nauda. Kad biju izpētījis savas jaunās THEMES un 3D filmas, devos iemest aci vispasaules tīklā. Tas tā pirms gulētiešanas.
Savu PC biju nopircis pavisam nesen. Diezgan iespaidīgs. Aprīkots ar monitoru 3D attēlu skatīšana. Kursoru varēja pārbīdīt ar acu skatienu. Un klaviatūra! Neviena taustiņa, tā uzmin kādi varētu būt nākamie vārdi tekstā un dod tev variantus. Līdz ar to rakstīšana notiek ar vārdiem, nevis burtiem. Varat iedomāties cik ātri tā iespējams rakstīt? Un datora jauda 380 A2D. A2D ir ļoti interesanta izcelsme. Tas ir cēlies no Avi to DivX. Nozīmē tas to, ka mans dators stundas laikā var pārkompresēt 380 Avi filmas (vidēji 2 stundu garas) uz DivX formātu. Diezgan dīvaini, ka izveidojās šāds apzīmējums 380 A2D.
Kad biju iegrimis savā mīkstajā krēslā, sāku doties izlūkgājienā caur tīklu. Pirmais ko es apmeklēju bija Cietnis, kas kā vienmēr bija mans mīļākais interneta projekts. Virsraksts, ko es tur ieraudzīju mani pārsteidza. Mana diena 2052. gada 2.decembrī. Man sagriezās galva. Es to atcerējos! Tā bija tik dīvaina sajūta! Tur es ieraudzīju savu un citu stāstus par to, kā mēs toreiz pirms 50 gadiem iztēlojāmies šo dienu. Tā bija brīnišķīga sajūta to visu izlasīt. Sajūta bija apmēram tāda, kā atgriezties pagātnē. Tik pēkšņi it kā savienotos divas dienas. Šīs abas dienas šķīra 50 gadi. Šīs dienas, kopš šās reizes man paliks atmiņā visu mūžu. Šī tik tiešām bija liela diena. Es aizgāju gulēt sapņoju, ka atgriežos 50 gadus atpakaļ... tas viss ir TIK skaisti!!!
======================================================================
Drīzumā tā vairs nebūs ne realitāte: www.searleffect.com, vai meklējam internetā par Sērla Efektu un Diskiem.
Reinis Liepkalns - Lejkanna
6364419
Paldies par šo brīnišķīgo iespēju piedalīties šajā konkursā!!!